Breivik: - Jeg er utsatt for grov rasisme
Etter lunsjpausen begynte forsvarer Geir Lippestad med utspørringen av sin klient, etter at aktoratet hadde brukt første del av dagen med å gjøre seg ferdig med sine spørsmål om Breiviks drapstokt på Utøya, samt noen spørsmål om hans såkalte manifest, falske politiuniform og gallauniform. Breivik ble særlig irritert over aktor Svein Holdens spørsmål om uniformen, og beskyldte ham for å forsøke å fremstille ham som gal ved å stille spørsmål ved dette. Holden spurte Breivik om det er noe som preger han, at det sitter fire rettspsykiatere foran ham i salen. - Selvfølgelig er det det, svarte Breivik.Lippestad tok tak i dette i sin utspørring: - Du sier helt åpent at du uttrykker deg og opptrer på en slik måte at du ikke skal oppfattes som gal. Hvorfor ville du ikke stille i uniform? - For det første, om jeg hadde vært en skjeggete jihadist så hadde ikke jeg fått noen rapport i det hele tatt. Da hadde det ikke blitt opprettet noen sakkyndige en gang. Det hadde ikke vært behov for en psykiatrisk vurdering, svarte Breivik og utdypte: - Men fordi jeg er en militant nasjonalist blir jeg utsatt for grov rasisme ved at de prøver å delegitimere alt jeg står for. Det er liten forståelse for militante nasjonalisters kamp i forhold til jihadisters kamp, la Breivik til. Lippestad boret mer i hvorfor Breivik mente det ville være dumt av ham å stille i uniform under rettsforhandlingene. - Når jeg kjenner nå til at de som vurderer meg har liten kunnskap om ideologi og militant nasjonalisme, så legger man jo opp til... Man burde jo ikke utfordre skjebnen, svarte Breivik. Han mente at dette kan bli oppfattet som «veldig bissart og kanskje sinnsykt» for de som ikke kjenner til hans ideologi og såkalte kompendium.Lippestad stilte også utdypende spørsmål ved hva som foregikk i Breiviks hode da han var på vei over til Utøya fredag 22. juli. - Når jeg var på båten, vurderte jeg mannskapet som som sivile, og derfor uakseptable å skade. Men da jeg kom til de to første, Bøsei og Berntsen, var det også ekstremt vanskelig. Det var bare så vidt jeg klarte det, fortalte Breivik. Lippestad leser opp fra et av avhørene til Breivik, fra da han var tilbake på Utøya. «Siktede hadde to planer for hva han skulle tenke på. En plan var å sette på ipoden, så han kunne høre på kampmusikken. Det gikk ikke fordi det var fem personer rundt ham, og de kunne lett overmannet ham». - Ja, det var umulig å gjøre det på det tidspunktet. Jeg var i dialog med begge og var avhengig å være i dialog med dem. I tillegg hadde det sett rart ut om jeg satte på iPoden, svarer Breivik. I avhør har han forklart at han i stedet tenkte på hva som ville skje dersom muslimene tok over Norge. Dersom ingen satte ned foten, ville Norge og Oslo vært tapt for alltid. - Det er derfor vi gjør dette, for å kjempe. Du er ikke der for moro skyld, du er der for å gjøre noe viktig, sier Breivik.Breivik startet hele sin forklaring på fredag med å si at han husket lite fra Utøya. Forsvarer Lippestad påpeker at han likevel har fortalt mange detaljer fra ferden på øya. - Det tok litt tid å gjenskape disse minnene. Det har vært en rekonstruksjon i mitt hode etter at jeg har vært på Utøya, sier Breivik. Dommer Elisabeth Arntzen bryter inn og spør om Breivik har hentet mye av det han har sagt fra politiforklaringen sin. - Nei, det er mine egne minner. Når hjernen din utsettes for traumer, kan den fortrenge minner. Men det finnes metoder for å gjenskape disse, og det er det politiet har bidratt til med sine avhørsmetoder, sier Breivik.
Anders Behring Breivik (33) ga uttrykk for klare tanker om hvorfor det å stille i uniform i retten kunne gjøre at han fremsto som gal.